Nicki Pedersen havde en fremragende aften i polske Rybnik, hvor han kunne lade sig kåre som europamester.

Den danske speedwaykører Nicki Pedersen har igen noget at juble over. Efter en svær sæson, hvor han ligger langt tilbage i VM-stillingen, kunne han lørdag lade sig kåre som europamester anno 2016.

I den polske by Rybnik ramte han lørdag et højt niveau og nappede den ene heatsejr efter den anden.

Han hentede 14 ud af 15 point i de indledende heats. Han kørte sig dermed direkte i finalen sammen med Krzysztof Kasprzak fra Polen.

Danskeren fik derved lov til at vælge bane i finalen, og fra bane 1 fik han en perfekt start og førte fra første sving, og indtil målstregen blev krydset for sidste gang.

Leon Madsen var også godt kørende, og han kørte sig i opsamlingsheatet, hvor to finalepladser var på spil.

Men her måtte Madsen nøjes med tredjepladsen efter Emil Sayfutdinov fra Rusland og tjekken Vaclav Milik.